Γνωμοδότηση της Οικονομικής και Κοινωνικής Επιτροπής για την "Πρόταση κανονισμού του Ευρωπαϊκού Κοινοβουλίου και του Συμβουλίου για την υλοποίηση του τομέα ανωτάτου επιπέδου '.EU' στο Διαδίκτυο (Internet)"

(2001/C 155/03)

Στις 15 Ιανουαρίου 2001, και σύμφωνα με το άρθρο 156 της Συνθήκης περί ιδρύσεως της Ευρωπαϊκής Κοινότητας, η Ευρωπαϊκή Επιτροπή αποφάσισε να ζητήσει τη γνώμη της Οικονομικής και Κοινωνικής Επιτροπής για την ανωτέρω πρόταση.

Το τμήμα "Μεταφορές, ενέργεια, υποδομές, κοινωνία των πληροφοριών", στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 6 Μαρτίου 2001 με βάση εισηγητική έκθεση του κ. Morgan.

Κατά την 380η σύνοδο ολομέλειάς της (συνεδρίαση της 28ης Μαρτίου 2001), η Οικονομική και Κοινωνική Επιτροπή υιοθέτησε με 97 ψήφους υπέρ και μια κατά την ακόλουθη γνωμοδότηση.

1. Εισαγωγή

1.1. Η Οικονομική και Κοινωνική Επιτροπή εκφράζει με ικανοποίηση τη στήριξή της στην πρόταση κανονισμού του Ευρωπαϊκού Κοινοβουλίου και του Συμβουλίου για την υλοποίηση του τομέα ανωτάτου επιπέδου ".EU". Η ΟΚΕ θεωρεί την πρωτοβουλία αυτή ως θεμελιώδες στοιχείο της Ηλεκτρονικής Ευρώπης(1).

1.2. Ο κανονισμός αναθέτει στην Επιτροπή την εφαρμογή του τομέα ανωτάτου επιπέδου ".EU" (TLD), θέτει τους όρους της εφαρμογής αυτής, συμπεριλαμβανομένου του καθορισμού ενός μητρώου και θεσπίζει το πλαίσιο δημόσιας πολιτικής εντός του οποίου θα λειτουργεί το μητρώο αυτό.

1.3. Η προσωρινή καθοδηγητική ομάδα (Interim Steering Group - ISG), η οποία συγκροτήθηκε από την υφιστάμενη ομάδα συμμετεχόντων της Ευρωπαϊκής Κοινότητας (European Community Panel of Participants - EC-POP)(2), προχώρησε σε λεπτομερείς τεχνικές και πολιτικές προετοιμασίες.

1.4. Ιδιαίτερη προσοχή έχει δοθεί στο έργο της Προσωρινής Καθοδηγητικής Ομάδας, όπως παραδείγματος χάριν στην ανάλυσή της όσον αφορά τα ενδεχόμενα λειτουργικά και τεχνικά χαρακτηριστικά του μητρώου, στις συμβατικές σχέσεις μεταξύ της Επιτροπής και του μητρώου και στις επιλογές όσον αφορά τη μορφή που θα μπορούσε να έχει ο εν λόγω οργανισμός.

2. Το μητρώο

2.1. Το μητρώο θα επιτελεί τρεις βασικές λειτουργίες:

(α) Θα αποτελεί το νομικό πρόσωπο που θα είναι υπεύθυνο για το μητρώο.

(β) Θα υλοποιεί τους κανόνες δημόσιας πολιτικής, τις πολιτικές και τις διαδικασίες σχετικά με τον τομέα ανωτάτου επιπέδου.EU που περιλαμβάνονται στον κανονισμό ή έχουν εγκριθεί από την Επιτροπή, σύμφωνα με τη διαδικασία διαβούλευσης που προβλέπει ο κανονισμός.

(γ) Θα οργανώνει, θα διοικεί και θα διαχειρίζεται τον τομέα ανωτάτου επιπέδου.EU, συμπεριλαμβανομένων των λειτουργιών τήρησης των βάσεων δεδομένων, της καταχώρισης των ονομάτων τομέα, της λειτουργίας των εξυπηρετητών ονομάτων και της διάδοσης των αρχείων ζώνης του τομέα ανωτάτου επιπέδου.

2.2. Το μητρώο θα είναι μη κερδοσκοπικός οργανισμός, ο οποίος θα λειτουργεί προς το δημόσιο συμφέρον.

2.3. Οι προτάσεις της προσωρινής καθοδηγητικής ομάδας είναι πολύ συναφείς προς την δημιουργία του προτεινόμενου μητρώου (βλ. κεφάλαια 2 και 3). Ειδικότερα, η ΟΚΕ επικροτεί της προτάσεις της παραγράφου 3.4 σχετικά με την επιλογή των υπεύθυνων τήρησης του μητρώου.

2.4. Η ΟΚΕ συμφωνεί με τα χαρακτηριστικά και τις υποχρεώσεις του μητρώου όπως ορίζονται στα άρθρα 2 και 3 της πρότασης κανονισμού.

3. Πλαίσιο δημόσιας πολιτικής

3.1. Υπό την επιφύλαξη ορισμένων διασφαλίσεων, η διεξοδική πολιτική καταχώρισης ορίζεται από το μητρώο κατόπιν διαβουλεύσεων με την Επιτροπή και σύμφωνα με τις συμβατικές διευθετήσεις. Οι σχετικές διασφαλίσεις περιλαμβάνουν, επί παραδείγματι, το σεβασμό του ισχύοντος κοινοτικού και εθνικού δικαίου και της τεχνικής και επιχειρησιακής "βέλτιστης πρακτικής", όπως έχει κατά καιρούς οριστεί από το Ιcann (Internet Corporation for Assigned Names and Numbers - Σώμα του Διαδικτύου για την εκχώρηση ονομάτων και αριθμών) και την ΙΑΝΑ (Internet Assigned Numbers Authority - Αρχή του Διαδικτύου για την εκχώρηση αριθμών). Οι επιλογές που υπάρχουν για την πολιτική καταχώρισης του μητρώου αναπτύσσονται στην έκθεση της Προσωρινής Καθοδηγητικής Ομάδας, όπου περιλαμβάνεται συζήτηση των επιλογών για τη δημιουργία τομέων δευτέρου επιπέδου γενικού χαρακτήρα(3).

3.2. Στο σημείο αυτό, η ΟΚΕ σημειώνει ότι η Επιτροπή εξετάζει, επί του παρόντος, τα εξής:

α) ορισμός του χώρου ονοματοθεσίας που προορίζεται για χρήση από τα θεσμικά όργανα της ΕΕ και ενδεχομένως από τις κυβερνήσεις των κρατών μελών·

β) κράτηση των ονομάτων που έχουν σχέση με την Ευρωπαϊκή Ένωση σε όλες τις αντίστοιχες γλώσσες.

Η ΟΚΕ θα διαβιβάσει τις απόψεις της στην Επιτροπή.

3.3. Η ΟΚΕ συμφωνεί με τα όσα ορίζει το άρθρο 4 της πρότασης σχετικά με το πλαίσιο δημόσιας πολιτικής.

4. Γενικές παρατηρήσεις

4.1. Η ΟΚΕ συμφωνεί με την πρόταση ότι η Επιτροπή θα επικουρείται από την επιτροπή που θα συσταθεί δυνάμει της πρότασης οδηγίας σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών(4).

4.2. Η ΟΚΕ συμφωνεί με την πρόταση ότι η Κοινότητα θα κατέχει όλα τα δικαιώματα και τα δικαιώματα πνευματικής ιδιοκτησίας για τον τομέα ανωτάτου επιπέδου ".EU".

4.3. Η ΟΚΕ συμφωνεί με την πρόταση για τις πιστώσεις που απαιτούνται προκειμένου να μπορέσει η Επιτροπή να αναπτύξει πολιτική για το μητρώο και συμφωνεί με τα προτεινόμενα ποσά.

4.4. Η ΟΚΕ εύχεται να ζητηθεί στο μέλλον η γνώμη της σχετικά με τις εξελίξεις του Μητρώου.EU TLD.

5. Συμπεράσματα

5.1. Η ΟΚΕ εκφράζει την ικανοποίησή της για την πρωτοβουλία.EU TLD της Επιτροπής και υποστηρίζει την ταχεία εφαρμογή της με πλήρη συνεκτίμηση των συστάσεων της προσωρινής καθοδηγητικής ομάδας.

Βρυξέλλες, 28 Μαρτίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) ΕΕ C 123 της 25.4.2001.

(2) The DOT EU TLD Registry Proposal· http://www.ec-pop.org/1009prop/index.htm.

(3) Βλέπε, επίσης, COM(2000) 202 τελικό "Οργάνωση και Διαχείριση του Διαδικτύου - Ζητήματα Διεθνούς και ευρωπαϊκής Πολιτικής 1998-2002" της 11ης Απριλίου 2000.

(4) COM(2000) 393 τελικό. ΕΕ C 123 της 25.4.2001.